སྒྲུབ་སྡེ་ཉི་ཤུ་འམ་ད་ལྟ་དངོས་ཡོད་ཀྱི་སྒྲུབ་སྡེ་བཅོ་བརྒྱད་དག་ལ་གསས་ཁང་རྟེན་བརྟེན་པ་གཞུང་སྤྱིའི་ཕྱག་ལེན་དང་།གཞུང་སོ་སོའི་སྤྱི་སྒེར་གྱི་སྒྲིགས་ལམ་མཐའ་དག་ནི།ལོ་སྟོང་ཕྲག་སྔོན་གྱི་གྲུབ་ཐོབ་ཆེན་པོ།སློབ་དཔོན་དྲན་པ་ནམ་མཁའ་དང་།ངོ་སྤྱི་ཁྱུང་གསུམ་གྱི་མེས་པོ་དག་གི་དགོངས་པ་ལྟར།ཕྱིས་ཀྱི་ཁྱུང་དཀར་གཡུ་ཐོག་པ་དང་།སྤྱི་སྟོན་འཁོར་ལོ་དང་།སྤྱི་བླ་རིག་འཛིན་རྣམ་གྲོལ།གྱང་རིའི་ཅང་ཤེས་དང་།གྲུབ་ཆེན་ཐུགས་རྗེ་དབང་འབུམ་སོགས་ཀྱི་བཀའ་དྲིན་ཀྱིས་བསྐྱངས་ནས་གནས་པ་ཤ་སྟག་གོ།དེ་ཡང་ཁྱུང་དཀར་ཡིད་བཞིན་ནོར་བུའི་རྒྱུད་འཛིན་རྣམས་ལ་གྲུབ་མཐའི་ཕྱོགས་འཛིན་གྱི་ཞེན་པ་ནི།ཆགས་སྡང་ཉོན་མོངས་དྲག་པོ་ཁོ་ན་སྟེ།དམྱལ་བར་སྐྱེ་འགྱུར་གྱི་ཆོས་སྤོང་གི་ལས་གསོག་མཁན་ཡིན་ཞེས་སྤང་བྱར་བཞེད་པས།ཆོས་ལུགས་གྲུབ་མཐའ་ཡང་དག་པ་ཞིག་ཡིན་ན་རིས་མེད་དུ་དག་སྣང་འཇོག་དགོས་པ་དང་།བོན་ལ་སྡང་སེམས་མེད་ཅིང་ཆོས་བཞིན་སྤྱོད་པའི་ཆོས་པ་ཞིག་ཡིན་ན་དེ་ལ་དད་གུས་བྱེད་དགོས་པ་མ་ཟད།སྲིད་དབང་འཕྲོག་རྩོད་ཀྱི་ཧམ་སེམས་མི་རུང་བས།ཆེར་རློམས་རྣམས་ལའང་བརྩི་བཀུར་དང་།མཁས་རློམས་ཀུན་ལའང་ཞེ་ས་ཕུལ་ནས་མཐུན་པའི་ལས་ལ་བརྩོན་པ་ནི་དགེ་བའི་ལས་ཡིན་པས་རང་བསྟན་མི་ཉམས་པར་གནས་པའི་ཐབས་ཁོ་ནར་འབད་དགོས་ཞེས་བསླབ་བྱ་གནང་བའི་གསུང་རྒྱུན་མང་དུ་ཡོད་པ་ནི།སྒྲུབ་གཤེན་རྣམས་ཀྱི་ཕྱག་དཔེ་རྙིང་བ་དག་ལས་མཇལ་མྱོང་བས་དམ་པའི་གསུངས་རྒྱུན་འདིར་ཡང་ཡིག་ཚོགས་ལ་མ་འཛེམས་པར་བྲིས་པ་ཡིན་ནོ།།